དེ་ཡང་རྟ་རྒྱུག་ཁྲི་གསོལ་དུ་འདི་ལྟར་བརྗོད་ཡོད་དེ།དེ་ནས་རྟེན་འབྲེལ་དབང་གིས་འབྲུག་མོ་ཇོ་རུ་བསུ་རུ་རྨ་སྨད་དུ་བཏང་བར།སྒ་སྐྱ་ལོ་སེང་ལྕམ་འབྲུག་མོ་དེ།སྒྲོལ་མ་དཀར་མོའི་རྣམ་འཕྲུལ།རིགས་བཟང་ལ་གཡོ་སྒྱུ་མེད་པ།བློ་རྣོ་ཞིང་རིག་པ་གསལ་བ།སྙིང་གཏད་ཀྱི་གྲོགས་ལ་བསླུ་བ་མེད་པའི་ཡིད་རྟོན་པ།དམ་བཅའ་བརྟན་ཞིང་སྙིང་སྟོབས་ཆེ་བ།འདོད་པ་ཆུང་ཞིང་ངོ་ཚ་དང་ལྡན་པ།ཀུན་དང་མཐུན་ཞིང་མཛེས་སྡུག་ཡོངས་སུ་རྫོགས་པ།སྐྱོན་ལྔ་སྤངས་ཤིང་ཡོན་ཏན་ཀུན་ལྡན།སྤྱོད་ལམ་གང་ནའང་སྐྱོན་གྱི་རྣམ་པ་ཕྲ་མོ་ཙམ་ཡང་མེད་དོ།།ཞེས་ནང་སེམས་དང་འབྲུག་མོའི་གཤིས་རྒྱུད་ལ་མངའ་བའི་ཡོན་ཏན་བརྗོད་པའི་ཞོར་དུ།ཞལ་ངོ་སྟོན་ཟླ་དཀར་པོ་ལ་མཁུར་ཚོས་དམར་བ་ལི་ཁྲི་བྱུག་འདྲ།གཟུགས་མཛེས་ཤིང་ལྟ་ན་སྡུག་པ།སྐྲ་གནག་སྣུམ་སྟོད་སྐུད་གཤིབས་འདྲ།སྤྱན་དཀྱུས་རིང་ཞིང་མིག་འབྲས་གསལ་བ།ཚེམས་མདོག་མུ་ཏིག་དཀར་པོ།སྐུ་ཤ་འཇམ་ལ་དྲོ་གྲང་འཚམས་པ།མཆུ་སྒྲོས་བྱུ་རུ་ལྟར་དམར་བ།གསུང་སྐད་སྙན་ཞིང་སྨྲ་བརྗོད་མཁས་པ།ཞེས་སེང་ལྕམ་འབྲུག་མོའི་བཞིན་གྱི་མཛེས་པ་གཙོ་བོར་བརྗོད་དེ།གཡས་སྐྲ་གཡས་སུ་ཤད།གཡོན་སྐྲ་གཡོན་ཤད།སྐྲ་མི་འཕར་གོང་གནོན་ལ།གཡུ་བྱུ་རུའི་ལན་ཚར་རིང་མོ་བཏགས།དར་ཟབ་རིན་ཆེན་རྒྱན་གྱིས་བརྒྱན།སྔོན་པོ་གཡུ་ཡི་ཕྲེང་བ་ལ།པདྨ་ར་གའི་གའུ།ཨིན་ཌ་ནི་ལའི་གདུབ་བུ།གསེར་ག་ཉི་མ་རང་ཤར།སྲམ་ཐུབ་དཀར་ཁྲ་དགུ་བརྩེགས།སག་ལྷམ་འཇའ་རིས་སུམ་བརྩེགས་སོགས་རྒྱན་ཆས་མཛེས་པར་སྤྲས།གསལ་ཉི་ཟླའི་འོད་ལ་འགྲན་པ།ལྷ་བླ་མ་ཡིན་ཡང་སྤྱན་ཟུར་ཤོར་ལེ།གོང་དཔོན་པོ་ཡིན་ཡང་ཁྲིམས་ར་ཞིག་ལེ།སྟག་ཤར་ར་ཡིན་ཡང་ཡིད་སེམས་འཁྲུགས་ལེ།སྨན་བུ་མོ་ཡིན་ཡང་སྙིང་རླུང་ལངས་ལེ།མཐོང་བ་ཙམ་གྱིས་ཡིད་དབང་འཕྲོག་ལེ།ལྷ་དྲང་སྲོང་ཡིན་ཡང་འདོད་སེམས་སྐྱེ་བ།སྐྱེད་ཚལ་མེ་ཏོག་གི་མཛེས་སྡུག་འཕྲོག་པ།དགྲ་འཆི་བདག་ཡིན་ཡང་ཅི་གསུངས་སྒྲུབ་པ་ཞིག་བྱས།ཞེས་བྱད་གཟུགས་དེར་གོས་རྒྱན་གྱིས་མཛེས་ཐོག་མཛེས་བཞག་གིས་སྤུད་པ་དང་།ཡང་མཚོ་སྔོན་པར་གཞི་ཧོར་གླིང་སྟོད་ཆ་རུ།ཧོར་རྗེ་གུར་དཀར་རྒྱལ་པོའི་བཙུན་མོ་རྒྱ་ཨ་ཟི་བུ་མོ་ག་ཟི་ཚེ་ལས་འདས་ནས་ཕོ་ཡུགས་སུ་ལུས།ཧོར་གྱི་རྗེ་བློན་རྣམས་ཀྱིས་བཙུན་མོ་ཞིག་འཚོལ་བའི་བཀའ་གྲོས་བྱས།བསོས་བྱ་མི་སྐད་གོ་བ་བཞི་མྱུལ་མ་རུ་བཏང་།བྱ་གཞན་གསུམ་རང་རང་གི་ཡུལ་དུ་འཕུར།ཁྭ་ཏས་ཕྱོགས་ཀུན་ཏུ་བཙལ་ཏེ་ཁྲ་མོ་གླིང་གི་ས་ཆར་སླེབས་སྐབས།སྐྱ་ལོའི་སེང་ལྕམ་འབྲུག་མོ་དེ།གེ་སར་བྱང་དུ་བྱོན་ནས་ལོ་གསུམ་ལ་སྐྲ་མ་སླས།ཉིན་དེར་སྐར་བཟང་ཚེས་བཟང་ལ།རྒྱ་ཁ་རྒོད་རེག་ཤེས་འཛུམ་མོ་དང་།བེ་རི་བཟའི་ཨ་མཚོ་གཉིས་བོས་ནས།སྐྲ་གསར་དུ་བཀྲུས་ཤིང་སླས་སྐབས་ཁྭ་ཏས་མཐོང་བ་ལྟར་སྨྲས་པ།ང་དེ་ནས་གླིང་དཀར་སྟོད་ལ་སོང་།།ཁྲ་བོ་གླིང་གི་ས་ཆ་ན།།སྐྱ་ལོའི་སེང་ལྕམ་འབྲུག་མོ་ཡོད།།སྨན་བུ་མོ་ཟེར་ན་དེ་འདྲ་གདའ།།དར་དཀར་འདྲ་བའི་ཤ་ལོ་གདའ།།དར་དམར་འདྲ་བའི་ཤ་བཀྲག་གདའ།།ཧོར་པ་ཁྲ་ཡི་སྤྱན་མིག་གདའ།།སྨུག་ཆུང་རྫི་མར་གཟི་མདངས་གདའ།།ཞེ་སྡང་སྦྲུལ་གྱི་ཨ་འབྲས་གདའ།།ཕར་འགྲོ་གོམ་པ་རྟ་བརྒྱ་རི།།དེ་མིན་རྟ་བརྒྱ་མི་རི་སྟེ།།མཁའ་འགྲོའི་གར་སྟབས་ཤིག་གེར་གདའ།།ཚུར་ཡོང་གོམ་པ་དྲེལ་བརྒྱ་རི།།དེ་མིན་དྲེལ་བརྒྱ་མི་རི་སྟེ།།རིག་འཛིན་རྩེ་བྲོ་ཤིགས་སེ་གདའ།།སྐྲ་ལོ་སྨུག་པོ་མཛོ་བརྒྱ་རི།།དེ་མིན་མཛོ་བརྒྱ་མི་རི་སྟེ།།དབུ་སྐྲ་ཉག་མ་རེ་རེ་ལ།།གཡུ་མུ་ཏིག་ཚོམ་བུ་ཤ་ལེར་གདའ།།མཆིལ་མ་གཡང་དཀར་ལུག་བརྒྱ་རི།།དེ་མིན་ལུག་བརྒྱ་མི་རི་སྟེ།།ལྗགས་ལ་ཨ་ཡི་རང་བྱོན་གདའ།།བུ་མོ་ཟེར་ན་དེ་འདྲ་གདའ།།བུ་ལྷ་བུའི་མ་གཡར་ལོ་ས་གདའ།།ཤན་པའི་རྗེ་མོ་ཕེར་ངེས་གདའ།།ཧོར་རི་ཐང་དཔོན་མོ་ལོ་ངེས་གདའ།།ཞེས་ཁྭ་ཏས་སྒྲོ་བཏགས་དང་བྲལ་བར་སྲུ་འབྲུག་མོའི་མཛེས་ཆོས་ལ་ཧང་སངས་ནས་དེ་ལྟར་ཞུ་འབུལ་བྱས།སྤྱིར་གླིང་སྒྲུང་དང་ལྷག་པར་ཧོར་གླིང་དུ་འབྲུག་མོ་ནི་བུད་མེད་ཀྱི་ཚབ་མཚོན་མི་སྣ།འཛམ་གླིང་མཛེས་མའི་དྭངས་རྩེ།གངས་ལྗོངས་བུ་མོའི་དཔེ་མཚོན་ཡིན་ནའང་བོད་ཀྱིས་བུད་མེད་ལ་བཅངས་པའི་མཛེས་རྟོག་དེ་སེང་ལྕམ་འབྲུག་མོ་གཙོས་པའི་གླིང་གི་མོ་སྨན་འགའ་ཞིག་ཙམ་མ་ཡིན་པར་ད་དུང་རྒྱལ་ཁག་གཞན་དུའང་ཡོད་དེ།མོན་གླིང་ལས།མོན་བཟའ་མེ་ཏོག་ལྷ་མཛེས་དེ།།སྐྱེ་ཡག་གངས་ལ་ཉི་ཤར་རེད།།ཤ་ལོ་དཀར་ལེ་དུང་དང་འདྲ།།དུང་ཐོག་ཟླ་བ་ཚེས་པ་འདྲ།།སྐྲ་ལོ་སྨུག་ལེ་སྦྲ་དང་འདྲ།།སྦྲ་ཐོག་སྦྲང་ཆར་བབས་པ་འདྲ།།ཤ་བཀྲག་དམར་ལེ་ལི་ཁྲི་འདྲ།།ལི་ཁྲི་མཚལ་གྱིས་བརྒྱན་པ་འདྲ།།སྐུ་ལུས་དྲང་ལེ་སྨྱུག་ལ་འདྲ།།སྨྱུག་མར་ཉི་ཟེར་ཕོག་པ་འདྲ།།རྒྱན་རབ་དགུ་བཅུ་ལུས་ལ་མཛེས།།མ་དྲོས་ཀླུ་ཡི་བུ་མོ་འདྲ།།ཤེས་སྒོ་ནམ་མཁའ་རང་མདངས་ལ།།བློ་གསལ་ཉི་མས་མུན་པ་སེལ།།ཕོ་སེམས་མོ་ལ་ཐོབ་ལེ་ཡིན།།ཞེས་དང་།སྲས་མོ་མེ་ཏོག་ལྷ་མཛེས་དེ།།རྒྱ་དབུས་བར་ལ་གྲགས་ལེ་ཡིན།།མཁའ་འགྲོ་དུང་སྐྱོང་དཀར་མོ་རེད།།ས་སྟེང་བུ་མོའི་ཕུད་ཅིག་རེད།།མོན་ཡུལ་བུ་མོའི་དྭངས་རྩེ་རེད།།དར་དཀར་འདྲ་བའི་ཤ་ལོ་ལ།།དར་དམར་འདྲ་བའི་བཀྲག་མདངས་ཡོད།།དཀར་ལ་དམར་བའི་འོད་མདངས་དེ།།ལི་ཁྲི་མཚལ་གྱིས་བརྒྱན་པ་འདྲ།།སྐུ་ལུས་སྦ་དཀར་ལྡེམ་ཡག་ལ།།དུང་ཆབ་དུང་ཕྲེང་སྐེད་ལ་བཀྲ།།དབུ་སྐྲ་རྒྱ་ལྕང་ལོ་མ་ལ།།གསེར་གཡུ་ལན་ཚར་ཤ་ར་ར།།མུ་ཏིག་རྒྱན་ཆ་སི་ལི་ལི།།གཟི་མཆོང་སྤེལ་མའི་དོ་ཤལ་བརྒྱན།།ས་སྟེང་བུ་མོའི་རྒྱན་གཅིག་རེད།།རི་ཁྲོད་འགྲིམ་པའི་རྣལ་འབྱོར་པ།།མཐོང་བ་ཙམ་གྱིས་ཡིད་དབང་འཕྲོག།སུ་ཡིས་མཐོང་ན་གོམ་པ་འཁྱོལ།།གཞན་གྱིས་ཡིད་སེམས་ཅིས་མི་འཁྲེང་།།ཞེས་དང་།ཡང་ཧོར་གླིང་ལས་མགར་བཟའ་ཆོས་སྒྲོན་གྱི་སྣང་བརྙན་དུ།ལུས་ལྡེམ་ལྡེམ་སྦ་དཀར་སྨྱུག་མ།ཞལ་དཀར་དཀར་བཅོ་ལྔའི་ཟླ་བ།སྤྱན་ཁྲ་ཆུང་ནམ་མཁའི་སྐར་ཆེན།རྒྱ་ལམ་མགྲོན་པོ་རྣམས་ཀྱིས་མཐོང་ན་ཕྱི་མིག་བལྟ་ལེ།ཁྲི་ཁའི་བླ་མ་རྣམས་ཀྱིས་མཐོང་ན་སྤྱན་ཟུར་ཤོར་ལེ།ཕོ་གསར་མགོ་ཆུང་དག་གིས་མཐོང་ན་ཡིད་དབང་འཕྲོག་ལེ།ཞེས་པ་ལྟར་གླིང་སྒྲུང་ལས་མོ་སྨན་འགའ་ཞིག་དཔེ་རུ་དྲངས་ཏེ་མཛེས་ཆོས་ཡང་ནས་ཡང་བཀོད་པ་དེས།འཕྱོར་ཆས་དང་སྒེག་རྫས།མཛེས་བཟོ་གང་ཡང་མ་བྱས་པའི་ལྷན་སྐྱེས་ཀྱི་མཛེས་པ་དེས་བོད་མིས་མོ་སྨན་ལ་འཛིན་པའི་ཕྱིའི་བྱད་གཟུགས་དང་ནང་གི་གཤིས་རྒྱུད་དེ།མཛེས་མཛངས་གཉིས་ཀའི་ལྟ་ཚུལ་དེ་ཡིན་པར་མཚོན་གྱི་འདུག་ཅེས་བརྗོད་འདོད་པ་ཡིན།འོན་ཀྱང་གླིང་སྒྲུང་དུ་བུད་མེད་མི་སྣ་ཚང་མར་སྐྱེ་གཟུགས་དང་གཤིས་སྤྱོད་གང་ལའང་སྐྱོན་གྱི་དྲི་མས་མ་གོས་པ་དག་དག་མ་ཡིན་པར།འགྲོ་བ་མིའི་རིགས་ལ་ལྷན་སྐྱེས་སུ་ཡོད་པའི་ཉོན་མོངས་ཀྱི་ཆ་ཅུང་ཟད་ཙམ་མེད་པ་ག་ལ་སྲིད།གེ་སར་བྱང་བདུད་འདུལ་དུ་ཕེབས་སྐབས།འབྲུག་མོས་མེ་བཟའ་ལ་ཆགས་སྡང་བྱས་ཚུལ་དེས་བུད་མེད་ཀྱི་གཤིས་སྤྱོད་མངོན་ཡོད་ལ།མ་ཟད་ཁྲོ་ཐུང་བུ་མོ་ཁྲོ་མཚོ་ལྟ་བུ་སྤྲོ་ཐུང་ཡང་ཡོད་པས་གླིང་སྒྲུང་ནི་བོད་ཀྱི་མི་ཆོས་དང་འཚོ་བའི་ཚབ་མཚོན་གྱི་དཔེ་གཞི་རུ་འཛིན་དོན་དེ་བས་ཡིན།